Beatissime pater. Nuper exposito ac supplicato s. v. pro parte deuoti vestri Johannis Laurencij, presbiteri Aboensis diocesis, quod cum ipse olim cuidam Johanni, archidiacono Aboensi, cuius familiaris erat, certam pecunie quantitatem eidem archidiacono pertinentem furtiue de sacristia ecclesie Aboensis abstulit, absque tamen serarum et hostiorum effractione, et occasione premissi ad instanciam dicti archidiaconj carceribus episcopi Aboensis mancipatus fuit, nichilominus tamen de consensu dicti archidiaconj a dictis carceribus fuit relaxatus et episcopus Aboensis ipsum exponentem a diocesi Aboensi perpetuo relegauit juramentumque manuale ab ipso recepit, quod certum ordinem tunc expressum intraret, caucione sufficienti fideiussoria super hoc prestita, quod juramentum dictus exponens causa metus prestitit, quia tamen de mente et intencione dicti exponentis nunquam fuit religionem aliquam intrare, sed in habitu et vita clericali seculari permanere desiderat et intendit, postmodum vero dictus exponens ad Romanam curiam accedens et ipse tamquam simplex et juris ignarus ad ordinem presbiteratus se fecit promoueri et in eisdem ordinibus ministrauit, successiue vero p. s. supplicato v. s. pro parte dicti exponentis, quatenus ipsum ab huiusmodi juramento, metu per eum prestito, absoluere e. s. dignetur omnem jnfamie maculam abolendo et ipsum ad statum pristinum restituendo et super irregularitate, si quam occasione premissorum incurrerat, dispensando, e. s. supplicationem signauit: fiat ut petitur, habilitetur et seruet votum. Et quia p. s. potius intendit animam suam condempnari quam saluari, si religionem intraret, quod numquam fuit de mente vel intencione dicti exponentis aliquam de religionibus intrare, sed pocius in seculari habitu remanere et premaxime, quia ipse numquam vouit sed metu carceris jurauit, jdeo e. s. supplicat, quatenus dictum extortum juramentum in alia opera pietatis transmutare dignemini de vestra gracia speciali, signantes p. s. per: fiat ut petitur. – Fiat, quod commutetur. O. Datum Rome apud Sanctos apostolos quinto kalendas julij anno nono.